



Polițiștii clujeni au depistat și reținut, pentru 24 de ore, un tânăr acuzat de comiterea infracțiunii de tâlhărie calificată.

”La data de 27 august a.c., în jurul orei 22:15, polițiștii din cadrul Poliției municipiului Cluj-Napoca, cu sprijinul agenților Poliției Locale Cluj-Napoca, au depistat un tânăr bănuit de comiterea unei tâlhării”, informează IPJ Cluj.

La data menționată, în jurul orei 21:30, cel în cauză – un tânăr de 21 de ani, din Cluj-Napoca,în timp ce se afla în parcul I.L. Caragiale din Cluj-Napoca, ar fi deposedat prin violență un bărbat de geanta în care avea circa 200 de lei, documente și alte bunuri.

În urma depistării, tânărul a fost condus la Secția 2 Poliție, iar în baza probatoriului administrat, polițiștii din cadrul Biroului de Investigații Criminale au dispus măsura reținerii pentru 24 de ore.

Cel în cauză urmează a fi prezentat magistraților pentru dispunerea altor măsuri preventive.

În cauză se continuă cercetările privind comiterea infracțiunii de tâlhărie calificată, faptă prevăzută de Codul penal.